b'\n_START_ARTICLE_\nZa vedno\n_START_PARAGRAPH_\nZa vedno je naslov slovenskega filma iz leta 2008. Scenarist in re\xc5\xbeiser filma je Damjan Kozole. V glavnih vlogah igrata Marjuta Slami\xc4\x8d kot Tanja in Dejan Spasi\xc4\x87 kot Mare. Film so premierno predvajali januarja 2008 na presti\xc5\xbenem rotterdamskem festivalu ter nato na \xc5\xa1tevilnih svetovnih filmskih festivalih, med drugim tudi na sarajevskem festivalu in na ljubljanskem filmskem festivalu Liffe._NEWLINE_Film je bil posnet v \xc5\xa1estih aprilskih no\xc4\x8deh v re\xc5\xbeiserjevem stanovanju. Dva prizora iz spodnjega stanovanja pa sta bila posneta v stanovanju producenta Danijela Ho\xc4\x8devarja._NEWLINE_Re\xc5\xbeiser Damjan Kozole je v nekem intervjuju izjavil, da je zgodba o psihi\xc4\x8dnem nasilju mo\xc5\xbea nad \xc5\xbeeno tudi metafora za nasilje prej\xc5\xa1nje (Jan\xc5\xa1eve) vlade nad slovensko kinematografijo.\n_START_SECTION_\nZgodba\n_START_PARAGRAPH_\nFilm pripoveduje o zakonskem paru, petintridesetletni Tanji, uspe\xc5\xa1ni \xc5\xbeenski, in njenem mo\xc5\xbeu Maretu, ki je arhitekt. Film se za\xc4\x8dne s Tanjinim no\xc4\x8dnim prihodom domov iz prijatelji\xc4\x8dine rojstnodnevne zabave. Mare jo pri\xc4\x8daka v stanovanju in je mo\xc4\x8dno razburjen zaradi njene pozne vrnitve domov. Po mu\xc4\x8dnem pogovoru in ljubosumnih o\xc4\x8ditkih jo Mare tudi udari, izka\xc5\xbee se, da ne prvi\xc4\x8d. Tanja zbe\xc5\xbei v kopalnico in nato se pogovarjata preko zaklenjenih vrat. Mare jo pregovori, da pride iz kopalnice, a postane zopet nasilni\xc5\xa1ki in jo celo posili. Ropot zbudi spodnjega soseda, le-ta pa pokli\xc4\x8de policijo. Ob prihodu policije Tanja ne prizna, da bi bilo karkoli narobe. Ko policista odideta, Mare svojo \xc5\xbeeno dalje psihi\xc4\x8dno mu\xc4\x8di in razkrivajo se skrivnosti njunega razmerja. Tanja pove mo\xc5\xbeu, da ve za njegovo varanje. Naposled le zaspita, Tanja se zjutraj prva prebudi in zapusti stanovanje. Odide k drugemu mo\xc5\xa1kemu.'